Sektor korporativnih komunikacija

Av. V. Holjevca 10

Zagreb 10002

Tel: 01 6450 406

Fax: 01 6452 406

**PRIOPĆENJE**

**Dodijeljene nagrade NajProfesorima i održano finale Junior Freshhh natjecanja**

* **Za projekt NajProfesor/ica koji se održava sedmu godinu zaredom, zaprimljene su čak 164 nominacije, od kojih su odabrana tri najbolja profesora**
* **U četvrtoj godini održavanja, Junior Freshhh privukao 590 srednjoškolskih timova, a pet najuspješnijih se natjecalo u finalu pred stručnim žirijem**
* **Projekte povezuje STEM – područje prirodnih znanosti**

**Zagreb, 5. veljače 2018. – U Ini su prošli petak objedinjena dva važna projekta koja veže ljubav prema prirodnim znanostima – dodjela nagrada za projekt NajProfesor/ica i finale natjecanja za srednjoškolce Junior Freshhh.**

Direktorica Upravljanja i razvoja ljudskih resursa gđa Vladimira Senčar Perkov objasnila je povod ovakvih projekata: *„Manji broj studenata se odlučuje za studij iz područja prirodnih znanosti, inženjerstva i tehnologije. Prepoznavši ove trendove, INA provodi proaktivne mjere kako bi osigurala stalan dolazak novih generacija mladih talenata i održiv rast te promovirala STEM područje. Ponosna sam na naše mlade srednjoškolske talente koji su pokazali zavidno znanje i odličan timski rad. Također, veliko hvala NajProfesorima koju oblikuju naše mlade talentirane nade!“*

U natjecanju Junior Freshhh tročlani timovi su se natjecali u rješavanju zadataka iz prirodnih znanosti, matematike, fizike, kemije, biologije i geografije. **Prvo mjesto odnio je tim PokemoniKŽ kojeg čine Domagoj Vlahek, Lovro Premelč i Dejan Marinović iz Gimnazije Ivana Zakmardija Dijankovečkog u Križevcima.** Drugo mjesto pripalo je timu Veliki Koktel iz Gimnazije Ivana Zakmardija Dijankovečkog u Križevcima, a treće mjesto zauzeo je tim U3-back in the game iz Gimnazije dr. Ivana Kranjčeva u Đurđevcu. Natjecatelji Junior Freshhh-a su nagrađeni vrijednim nagradama: iPad Air za prvo mjesto, Kindle Paperwhite za drugo mjesto te Paket opreme za online učenje za treće, kao i INA promotivni paket i posjet Ininim postrojenjima za sve nagrađene. Gimnazija Požega je primila posebnu nagradu iz područja robotike, jer su po treći put pokazali kakva su timska ekipa i ljubitelji prirodnih znanosti – s više od 40 prijavljenih timova i preko 120 uključenih učenika.

Domagoj Vlahek iz pobjedničkog tima PokemoniKŽ komentirao je Junior Freshhh natjecanje: *„Jako sam sretan što sam imao priliku biti dio projekta Junior Freshhh i što nam INA na ovaj način daje šansu da pokažemo što znamo, a samim time se i bolje upoznamo s naftnom industrijom. Junior Freshhh je odlično iskustvo i motivacija da se nastavim baviti prirodnim znanostima.“*

U sklopu projekta NajProfesor/ica studenti su imali priliku nominirati profesora ili profesoricu iz srednje škole koji su u njima potaknuli želju za učenjem i napredovanjem te usadili ljubav prema prirodnim znanostima u područjima matematike, fizike i kemije, nakon čega su odabrani profesori primili plaketu i novčanu nagradu od 5.000 kn. **NajProfesoricom za područje matematike proglašena je Nevenka Antončić iz zagrebačke XV. Gimnazije, za područje fizike priznanje je dobila Marija Radovanović iz Gimnazije M. Mesića iz Slavonskog Broda, a za područje kemije nagrađena je Sonja Gali iz vinkovačke Gimnazije M. Antuna Reljkovića.** Nagradu za najinspirativniju nominaciju je primila Ema Šepić, studentica Fakulteta strojarstva u Zagrebu.

*„Iskoristila bih ovu priliku da zahvalim svim studentima na njihovim nominacijama, kao i Ini, koja na ovaj način jača svijest o važnosti mentorskog rada i važnosti utjecaja koje profesor može imati na svoje učenike. Ovo je jedinstven projekt u Hrvatskoj i drago mi je čuti da mi profesori zaista imamo pozitivan utjecaj na naše učenike“,* zaključila je Nevenka Antončić, jedna od dobitnica nagrade Najprofesor/ica.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 495 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr